لیلو
مسک ءُ امبر دنزینتگ
مسک ءُ امبر دنزینتگ ،
شیرءُ شکل میچینتگ،،
من گوں ماہ ءُ استالاں
شاگ ءَ بی بی چنڈینتگ
بی بی ھْورءِ رنگءُ داب
شاھی زال ءِ زان ءَ واب
شپ پہ لولی دلمانگ
روچ پہ دید ءَ مامانگ
سنج ءَ ڈیوا دست ءَ انت
درین ءَ آسے بالینتگ ،،
بی بی امبر ماہ ءِ کپ
مات ءِ زانءَ روچ ءُ شپ
لولی لول پہ بی بی ءَ
ھْور ءِ رنگ ءُ گودی ءَ
پژم ءُ تلمل تالینگ ،،،
مات ءَ بی بی واپینتگ
بینگ متکگ بی بی گل
شمس ءِ مَٹ ءُ سنج ءِ پل
پاسءَ پاد کئیت لولی لوٹ
رب ءُ رھمان ءِ باھوٹ
دوشی شپ گوں بی بی ءَ
من پہ لولی گوازینتگ
بانک نورءُ لب شیرے
لوٹ ات ما چہ شاہ پیرے
جےکے مارا شاہ ءَ دات
امبر نیکیں چکے بات
رنگ ءُ ننگ ءُ لجداریں
شاگ ءَ لال من تالینتگ
جےکے جلالی